מל גיבסון

ביוגרפיה

גיבסון נולד בעיר פיקסקיל, ניו יורק שבארצות הברית למשפחה נוצרית-קתולית ממוצא אירי. הוא הבן שישי מתוך אחד עשר ילדים להוריו. מקור שמו, מל, הוא בקדוש האירי סיינט מל, שהגיע לאירלנד יחד עם פטריק הקדוש. שמו השני, Colm Cille, הוא על שם קדוש אחר, קולומבה.
בשנת 1968 משפחתו עברה עמו לאוסטרליה במחאה על מלחמת וייטנאם ומשום שאביו של גיבסון האמין באותה העת כי השינויים בחברה האמריקאית היו לא מוסריים.
בשנת 1977 סיים את לימודיו בבית הספר למשחק האוסטרלי המכון הלאומי לאמנות הדרמה (National Institute of Dramatic Art).

קריירה


לאחר תום לימודי המשחק שלו, גיבסון החל לשחק בסדרת הטלוויזיה האוסטרלית "The Sullivans".
הופעתו של גיבסון בשנת 1979 בסרט המדע הבדיוני האוסטרלי "מקס הזועם", הראשון מטרילוגיית סרטים בבימויו של ג'ורג' מילר, הפכה אותו לכוכב בינלאומי ומבוקש. בשנת 1984 כיכב גיבסון בסרט הבכורה שלו בארצות הברית "The Bounty" בו שיחק לצד אנתוני הופקינס.
במהלך שנות ה-80 וה-90 גיבסון השתתף בסדרת סרטי "נשק קטלני", בנוסף לסרטים כדוגמת "גליפולי", "שנה בצל הסכנה", "כופר", "מווריק", "פייבאק", "הנהר" ועוד.
כמו כן, לאורך השנים גיבסון כתב וביים מספר סרטים, בהם "לב אמיץ" משנת 1995, עליו זכה בשני פרסי אוסקר לבמאי הטוב ביותר ולסרט הטוב ביותר.
בשנת 2016 שיחק בתפקיד ראשי בסרט הפעולה "נמלטת" (Blood Father) לצד אליזבת רוהם, דייגו לונה וויליאם ה. מייסי.

זוגיות וילדים

גיבסון פגש את אשתו רובין מור בשנות השבעים. באותה העת רובין עבדה כאחות ומל היה שחקן בתחילת דרכו. ב-7 ביוני 1980, נישאו הזוג בכנסייה הקתולית ביישוב פורטסוייל שבניו סאות' ויילס. לזוג בת אחת ושישה בנים. ב-13 באפריל 2009 הודיעו השנים שהם נפרדים. רובין הגישה את בקשת הגירושין בטענה למחלוקות שלא ניתנות לגישור. בדצמבר 2011 השניים התגרשו ופורסם שגיבסון יעביר לגרושתו סכום של כ-425 מיליון דולר, מחצית מהונו, בשל העובדה שהשניים לא חתמו על הסכם טרום נישואים.
ב-25 במאי 2009 נודע כי מל וחברתו, הזמרת הרוסיה אוקסנה גריגורייבה, מצפים להולדת בתם. בתם המשותפת לוסיה גיבסון נולדה ב-30 באוקטובר 2009. תקופה קצרה אחר כך האשימה אוקסנה את גיבסון בתקיפה והוא הועמד לדין. הזוג נפרד באפריל 2010. לגריגורייבה יש גם בן מנישואיה לשחקן הבריטי טימותי דלטון.

אלימות במשפחה

ביוני 2010 גריגורייבה העניקה ראיון לתקשורת בו האשימה את גיבסון בכך שהכה אותה בינואר 2010.
ביולי 2010 פירסמה גריגורייבה קלטות שונות של שיחות טלפון בינה לבין גיבסון בהם גיבסון צעק וקילל אותה. בקלטות גיבסון כינה את גריגורייבה "זונה" ואמר בין היתר "הלוואי שחבורה של שחורים תאנוס אותך" ו"אני אשרוף את כל הבית, אבל קודם תמצצי לי". בעקבות מעשיו של גיבסון כלפי גריגורייבה, אשר התלוננה בעבר מספר פעמים על אלימות מצדו של גיבסון, הוצא צו הרחקה בגין אלימות במשפחה אשר אסר על גיבסון להתקרב לגריגורייבה או לבתה והשריף של מחוז לוס אנג'לס פתח בחקירה של אלימות במשפחה. במקביל, אשתו לשעבר של גיבסון, רובין גיבסון, הגישה באותה העת הצהרה לבית המשפט לפיה היא מעולם לא חוותה התעללות כלשהי מצד גיבסון.

דת

גיבסון הוא נוצרי-קתולי המשתייך לזרם השמרני-הקיצוני של הארכיבישוף מרסל לפבר, זרם שאינו מכיר בסמכות הותיקן, בשל היות הקתוליות המרכזית פתוחה ומודרנית מדי לטעמו. בשנת 2004, גינה גיבסון בפומבי את המימון הממשלתי הניתן למחקר בתאי גזע וחששותיו משיבוט של עוברים אנושיים.

התמכרות לסמים ואלכוהול

לדברי וינסלי קלרקסון, מחבר הביוגרפיה הלא רשמית של מל גיבסון, השחקן סבל מאלכוהוליזם עוד מגיל ההתבגרות. עוד בשנת 1984 גיבסון נעצר בגין נהיגה בשיכורות בטורונטו. בשנת 2004, בראיון עם דיאן סויר, הודה גיבסון כי בעבר הייתה לו התמכרות לסמים ולאלכוהול.

אנטישמיות

רבים ייחסו לגיבסון אנטישמיות כאשר ביים והפיק את "הפסיון של ישו" ב-2004 בו מתוארים בבוטות יהודים וכך גם ייסוריו של ישו בשעותיו האחרונות. לטענת גיבסון עצמו, הסרט בא להציג את המאורעות בלבד ולא להתסיס את הרגשות נגד היהודים.
תמיכה נוספת לטענה כי הוא אנטישמי עלתה לאחר שגיבסון נעצר ביולי 2006 בלוס אנג'לס על נהיגה במהירות מופרזת בעודו שיכור. בעת האירוע גיבסון סינן קללות אנטישמיות, כמו "היהודים אחראים לכל המלחמות שבעולם". לאחר שהשתחרר מהמאסר הוא פרסם הודעת התנצלות ראשונה, בה לא התייחס להתבטאויותיו האנטישמיות, אך גל המחאה של מנהיגי קהילות יהודיות ושאינם כאלו גרמו לו לפרסם הודעת התנצלות שנייה, בה ביקש סליחה מהיהודים שנפגעו מהתבטאויותיו. בנוסף הודה גיבסון כי יש לו בעיות של אלכוהוליזם והודיע כי הוא החל לקבל טיפול על מנת להיגמל מההתמכרות.
השחקנית האמריקאית ממוצא יהודי וינונה ריידר טענה בראיון למגזין "GQ" כי גיבסון כינה אותה "חומקת תנורים" ("an oven-dodger"), כינוי גנאי ליהודים שמתייחס לשריפתם בשואה. כשפגש אותה במסיבה - ריידר ציינה שבאותה העת לא הבינה למה התכוון גיבסון בכך.
באפריל 2012 סירב התסריטאי ג'ו אסטרהאז לקחת חלק בכתיבת תסריט הסרט "המכבים" שאותו שאף גיבסון לביים ולשחק בו בתפקיד יהודה המכבי. סירובו של אסטרהאז נבע בין השאר בשל התבטאויותיו האנטישמיות של גיבסון.